बचपन से जवानी तक रेप और पिटाई सहती रहीं; काम मिलना बंद हुआ तो शरीर बेचना पड़ा
Madhya Pradesh Jabalpur Transwomen Rape Case - आज हम आपको प्रदेश की दो ट्रांसवुमन की कहानियां उन्हीं की जुबानी सुनाएंगे। दोनों ने बचपन से लेकर जवानी तक रेप और पिटाई को खूब सहा है। आज ये दोनों ट्रांसवुमन प्रदेश में अपनी बिरादरी के लिए काम कर रही हैं।
आज हम आपको प्रदेश की दो ट्रांसवुमन की कहानियां उन्हीं की जुबानी सुनाएंगे। दोनों ने बचपन से लेकर जवानी तक रेप और पिटाई को खूब सहा है। आज ये दोनों ट्रांसवुमन प्रदेश में अपनी बिरादरी के लिए काम कर रही हैं। प्राइड मंथ के अवसर पर आज कहानी जबलपुर की दो ट्रांसवुमन की।
यह कहानी है जबलपुर की दो पक्की सहेलियों की, जिन्होंने प्रदेश की 3000 ट्रांसवुमन की मदद की है। 37 वर्षीय लारा नेगी और 44 वर्षीय अब्दुल रहीम की मुलाकात साल 2001 में हुई थी। उस दौरान लारा काम की तलाश में सदर इलाके की सड़क पर बैठती थी, तभी दोनों की आंख मिली और एक घंटे की मुलाकात गहरी दोस्ती में बदल गई। लारा और अब्दुल दोनों ट्रांसवुमन हैं। दोनों अरमान फाउंडेशन के जरिए अपनी जैसी अन्य ट्रांसवुमन के शिक्षा, स्वास्थ्य और कल्याण के लिए काम कर रही हैं। दोनों का जीवन कई परेशानियों का सामना करते हुए बीता। पैसों की तंगी के चलते लारा सेक्स वर्क करती थीं।
स्कूल में यौन उत्पीड़न के कारण पढ़ाई पूरी नहीं कर पाई लारा 
पहले कहानी लारा की। लारा बताती हैं- जब मैं 10 साल की हुई तब से मुझे लड़कियों के साथ खेलने का शौक था। मेरे घरवाले इस बात से चिढ़ते थे। मेरे पिता मुझे घर पर बंद कमरे में बहुत मारते थे। जब स्कूल गई, वहां बच्चों को समझ आने लगा था कि मेरा व्यवहार अलग है। वो मुझे 'मीठा गुड़' कहकर बुलाते थे। कभी-कभी सीट पर खुजली वाला पाउडर डाल देते थे। मैं टॉयलेट जाती थी तो दरवाजा बाहर से लॉक कर देते थे। हमेशा सोचती थी कि मैं अजीब सी क्यों हूं?
जब मैं 13 साल की हुई तो मुझे विश्वास हो गया कि मैं इस दुनिया से अलग हूं। पांचवीं कक्षा के बाद मैंने अपना स्कूल बदल दिया, लेकिन वहां भी लड़के मुझसे बदतमीजी किया करते थे। मेरा यौन उत्पीड़न हुआ। मुझे कुछ लड़के रोज टॉयलेट ले जाते और गलत काम करते। इसके बाद वो मुझे बहुत मारते। उन्होंने मुझे धमकी दी थी कि अगर मैंने इसके बारे में किसी को बताया तो वो मुझे स्कूल से निकलवा देंगे।
मैं बहुत साधारण परिवार से आती हूं। मेरे पिता प्राइवेट नौकरी करते थे, जिसके लिए उन्हें केवल 4000 रुपए मिलते थे। मां हाउसवाइफ थी। बहन की शादी हो गई थी। भाई मुझसे छोटा है। मैं किसी से अपना दर्द नहीं बांट पाती थी। मैंने लड़कों के गलत काम और पिटाई से परेशान होकर पढ़ाई छोड़ दी। फिर परिवार को मदद करने के लिए काम करना पड़ा।
बर्तन साफ किए, काम मिलना बंद हुआ तो शरीर बेचना पड़ा
पिता मुझे बहुत मारते थे, इसलिए मैं सुबह ही घर से बाहर निकल जाती थी। मैं एक कपड़ों की दुकान पर नौकरी करने लगी। मेरी चाल-ढाल देखकर दुकान पर काम करने वाले लड़के हंसते थे। मुझे चिल्लाकर 'मीठा' बुलाते थे। एक बार हमारी दुकान पर गुंडे आ गए। वो दुकान मालिक पर चिल्लाने लगे। कह रहे थे कि ये छक्के को नौकरी पर क्यों रखा है? उस बात ने मुझे हर्ट किया। उस दिन मेरे लिए सब खत्म हो गया। उस समय मैं 16 साल की थी। मुझे पेट पालना था तो मैंने दूसरों के घर में झाड़ू-पोंछा और बर्तन मांजने का काम किया। कुछ दिन तो कुछ घरों में काम किया, लेकिन लोगों ने मुझे मेरी पहचान की वजह से वहां भी काम देना बंद कर दिया।
कॉलेज में सीनियर लड़कों ने किया था रेप 
अब कहानी लारा की दोस्त अब्दुल की। अब्दुल कहती हैं- मैं पैदा तो लड़का हुई थी, लेकिन मुझे लड़कियों जैसा दिखना पसंद था। आज मैं आपको मेरे साथ हुए अन्याय की कहानी सुनाऊंगी। स्कूल में आई तो मुझे क्लासमेट्स बाथरूम में बंद करके रेप करते थे। जब कॉलेज आई तो सीनियरों ने मुझे नोचा। मैंने शराफत से अपना जीवन जीने की कोशिश की, लेकिन दुनिया ने थपेड़ों ने शरीर बेचने पर मजबूर कर दिया।
मेरे अंदर एक लड़की है, इसका अहसास मुझे 8 साल की उम्र में हुआ। मैं लड़कियों की तरह तैयार होना चाहती थी। लड़कियों के साथ खेलना चाहती थी। मैं ये जान चुकी थी कि मैंने गलत शरीर में जन्म ले लिया है। जन्म के 6 महीने बाद मेरे पिता ने मां को तलाक दे दिया था।
मां मुझे मामा के घर ले आई। जब 8 साल की थी, तब मां का देहांत हो गया। मामा ने आगे की परवरिश की, जब स्कूल पढ़ने गई तो वहां बच्चे मुझे चिढ़ाते थे। मुझे अहसास हुआ कि मैं दूसरों से अलग हूं। मुझे घरवालों और पड़ोसियों का डर था। वो मेरे बात करने के तरीके से समझने लगे थे कि मैं अलग हूं। वो लड़कों की तरह कपड़े पहनने के लिए मजबूर करते। वो मुझे डराते। कई बार पीटते भी कि मुझे हमेशा लड़कों के कपड़े ही पहनना है। कॉलेज आकर मुझे लगा कि मैं इस तरह नहीं जी सकती। आज भी परिवारवालों का दबाव है। उन्हें अच्छा नहीं लगता कि मैं लड़कियों जैसे तैयार होकर बाहर निकलूं। अब जब भी लोगों के बीच जाती हूं, मैं लड़कियों के लिबास में रहती हूं।
स्कूल के बाद कॉलेज में मुझे बहुत दिक्कतों का सामना करना पड़ा। वहां मेरे सीनियर्स मेरी लैंगिकता का मजाक उड़ाया करते थे। उन्होंने कॉलेज के गेट से क्लासरूम तक मेरा जाना मुश्किल कर दिया था। मैं बी.कॉम सेकंड ईयर में थी। एक दिन मेरे सीनियर्स खाली क्लासरूम देखकर जबरदस्ती वहां घसीटते हुए ले गए और मेरा रेप किया। वो दो से ज्यादा थे। मैं बहुत डरी-सहमी थी, इसलिए यह बात किसी को नहीं बता पाई।
एमए और एम. कॉम की डिग्रियां काम नहीं आईं
मैंने एम.कॉम के साथ भारतीय संगीत में एमए भी किया है। डबल पोस्ट ग्रेजुएट होने के बाद भी मुझे मेरी पहचान की वजह से कोई काम नहीं देता। मेरा गुनाह बस इतना है कि मैं एक ट्रांसवुमन हूं।
जब समाज ने अकेला कर दिया तो हमने ‘अरमान’ की स्थापना की 
इतना पढ़ा-लिखा होने के बावजूद मुझे मेरी पहचान के चलते कोई नौकरी नहीं दे रहा था। मैं कई परेशानियों से घिरी हुई थी और बहुत दुखी भी थी। धीरे- धीरे जबलपुर में मेरी मुलाकात मेरे समुदाय के लोगों से होने लगी, तब मुझे अहसास हुआ कि मैं इस दुनिया में अकेली नहीं हूं, जिसे यह लगता है कि उसका जन्म गलत शरीर में हुआ है। मैं जब उनसे बात करती थी, उनके और मेरे अनुभव भी एक जैसे थे। समाज ने हमें अकेला बना दिया था।
तब मैंने न केवल अपने लिए बल्कि पूरे समुदाय के लिए कुछ अच्छा करने का मन बना लिया। साल 2010 में मैंने अरमान फाउंडेशन की शुरुआत की। यह एक कम्युनिटी बेस्ड ऑर्गनाइजेशन है, जो ट्रांसवुमन के स्वास्थ्य, शिक्षा और मानवाधिकारों के लिए काम कर रहा है। अब तक इस संस्था के जरिए हम 3000 से अधिक ट्रांसवुमन की मदद कर चुके हैं। हां, आर्थिक मुसीबतें आती हैं, लेकिन समुदाय के लोग हमेशा हमारी मदद करने को सबसे आगे रहते हैं। शुरुआत से ही समय-समय पर कई ट्रांसवुमन हमसे जुड़ती गईं। हमने छोटे प्रोजेक्ट्स से शुरुआत की है।
पुलिस को सुधारने की ली जिम्मेदारी 
हमारी कम्युनिटी को लेकर पुलिस का रवैया हमेशा खराब रहता है। वे हमें किसी भी अपराध का दोषी बना देते हैं। रास्ते पर चलती एक महिला पर उतनी टिप्पणी कोई नहीं करता, जितनी एक ट्रांसवुमन को देखकर लोग करते हैं। कोई भी अंजान आदमी हम पर भद्दे कमेंट्स और छींटाकशी जरूर करता है। मार्च 2023 में हमने जबलपुर पुलिस के साथ काम करना शुरू किया। हमने उन्हें ट्रांसवुमन, ट्रांसमैन, एसेक्सुअल आदि के बीच अंतर समझाया। उन्हें ट्रांसवुमन की समाज, परिवार और सरकार के साथ समस्याओं से अवगत कराया।
ऐसे हुई लारा और अब्दुल की दोस्ती
लारा कहती हैं- मैं साल 2001 में सदर के पास एक हॉटस्पॉट पर जाकर बैठा करती थी। मैं अकेले बैठी रहती थी। अचानक एक शाम को अब्दुल वहां साइकिल से आई। मुझे उसके हाव-भाव देखकर लगा कि यह तो मेरे जैसी है। ये मेरे जैसी दिख भी रही है। उसको देखकर मैंने इशारा किया। मैं मुस्कुराई। उसने भी पलटकर मुझे देखा और हंसी। हमने एक-दूसरे से बात शुरू की। हमारी दोस्ती गहरी हुई। हम रोज मिलने लगे। हम मिलते थे। एक-दूसरे के दर्द बांटते थे। साथ घूमते थे। अब्दुल ने मुझे बहुत सारी ट्रांसवुमन से मिलवाया। ऐसे करते-करते मैं कम्युनिटी में घुलने-मिलने लगी। हमारा एक ग्रुप बन गया।
इस खबर पर आप अपनी राय दे सकते हैं...
हम अकेले नहीं हैं, ये बहुत बड़ा समुदाय है
अब्दुल बताती हैं- शुरू में लारा भी मेरे जैसा सोचती थी। उसे लगता था कि वो इस दुनिया में अकेली है। हमारे जैसा और कोई नहीं। पूरी दुनिया में एक वो ही है, जो गलत बॉडी में पैदा हुई। कॉलेज के बाद मेरा बाहर निकलना शुरू हुआ। हम अपनी परेशानियां और अकेलापन झेल रहे थे। जबलपुर में कुछ पार्क ऐसे थे, जहां हमारी कम्युनिटी का आना-जाना लगा रहता था। वहीं हमारी मुलाकात हुई। मुझे पता चला कि यह भी मेरे जैसी है। हमारे बीच बातें बढ़ीं और हम अक्सर मिलते रहे। जब हम एक-दूसरे से बात करने लगे तो पता चला कि यहां हम जैसे लोगों का इतना बड़ा समुदाय है। हमारी मित्रता बढ़ी। हम दोनों के दुख और संघर्ष एक जैसे ही हैं। यही हमारी दोस्ती का आधार है।
जब बालिग हुई तो लारा अपने गुरु के पास गई और बधाई मांगने लगी 
लारा बताती हैं कि जब मैं 18 साल की हुई तो अपने गुरु के पास चली गई। मैं नाचने लगी। टोली-बधाई मांगती थी। मुझे ये सब अच्छा नहीं लगता था। मेरी दोस्तों- ब्रज मोहन और अब्दुल ने साल 2008 में अरमान फाउंडेशन की शुरुआत की थी। उन्होंने मुझे अपने पास बुला लिया था। उस समय LGBTQ कम्युनिटी के बारे में कोई बात भी नहीं करता था।
ये भी पढ़ें...
जीजा ने अंधविश्वास का डर दिखाकर किया शोषण
20 साल की छात्रा अपनी आपबीती दैनिक भास्कर से साझा करते हुए रो पड़ी। आधे घंटे में रुक-रुककर 9 महीने के दर्द को बयां किया। नर्मदापुरम जिला मुख्यालय से करीब 8 किलाेमीटर दूर दैनिक भास्कर की टीम बुधनी शहर के उस इलाके में पहुंची। छात्रा ने 26 मई को अपने जीजा के खिलाफ शोषण करने का केस दर्ज कराया था। जब टीम पीड़िता के घर पहुंची, तो पड़ोसी ने बताया कि उसका पूरा परिवार बुधनी थाने गया है। हम वहां पहुंचे तो थाना परिसर में पीड़िता अपनी मां और दो छोटी बहनों के साथ बैठी मिली। पूरी खबर पढ़ने के लिए यहां क्लिक करें...